CELEX: 52020PC0774
Language: fi
Date: 2020-11-25
Title: Ehdotus EUROOPAN PARLAMENTIN JA NEUVOSTON PÄÄTÖS komission valtuuttamisesta äänestämään Euroopan investointirahaston osakepääoman korottamisen puolesta

EUROOPAN KOMISSIO
            Bryssel 25.11.2020
            COM(2020) 774 final
            2020/0343(COD)
            Ehdotus
            EUROOPAN PARLAMENTIN JA NEUVOSTON PÄÄTÖS
            komission valtuuttamisesta äänestämään Euroopan investointirahaston osakepääoman korottamisen puolesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Unioni, jota edustaa komissio, on ollut Euroopan investointirahaston (EIR) osakkeenomistaja EIR:n perustamisesta lähtien. Sen hallussa on tällä hetkellä 29,7 prosenttia osakkeista. Suurin osa osakkeista (58,9 %) on Euroopan investointipankin omistuksessa. Loput osakkeet (11,4 %) ovat muiden rahoituslaitosten omistuksessa.
               
               
                  Kun otetaan huomioon covid-19-kriisin odotetut vaikutukset ja jotta voidaan myötävaikuttaa unionin ja EIR:n pyrkimyksiin vastata kriisiin panemalla täytäntöön valmisteilla oleva InvestEU-ohjelma osana vuosien 2021–2027 monivuotista rahoituskehystä, EIR:n hallitus [on päättänyt] ehdottaa osakepääoman korotusta yhtiökokoukselle, jossa komission, joka edustaa unionia EIR:n osakkeenomistajana, on voitava äänestää korotuksesta.
               
            
            
               EIR on laskenut, että osakepääomaa on korotettava välittömästi 2 870 000 000 eurolla, mikä vastaa 1 250 000 000 euron käteispääoman lisäystä. Jotta covid-19-kriisiin voidaan reagoida tuloksellisesti, osakepääoman korotus olisi toteutettava mahdollisimman pian. 
            
            
               Tämän ehdotuksen tarkoituksena on mahdollistaa se, että komissio, joka edustaa unionia yhtiökokouksessa, voi äänestää EIR:n osakepääoman korottamisen puolesta. 
            
            
               
                  Komission esittämässä ehdotuksessa Euroopan parlamentin ja neuvoston asetukseksi InvestEU-ohjelman perustamisesta [2020/0108 (COD), InvestEU-asetus] säädetään (32 artiklassa) unionin osuudesta osakepääoman korotuksessa. Artiklan oli alun perin tarkoitus toimia implisiittisesti oikeusperustana, jonka nojalla komissio voi äänestää osakepääoman korotuksen puolesta EIR:n yhtiökokouksessa. Koska InvestEU-asetuksen voimaantulon ajankohtaan liittyy kuitenkin jonkin verran epävarmuutta, on annettava etukäteen erillinen päätös, jolla komissio valtuutetaan äänestämään osakepääoman korotuksen puolesta yhtiökokouksessa, jotta osakepääoman korotuksen merkintäaika voidaan käynnistää hyvissä ajoin. 
               
               
                  Näin ollen EIR:n osakkeenomistajina olevat muut tahot kuin unioni voivat tarjota tarvittavaa pääomatukea välittömästi merkintäajan alkamisen jälkeen, vaikka sen kesto onkin pidempi, jotta kaikki osakkeenomistajat voivat päättää osuudestaan omien sääntöjensä ja menettelyjensä mukaisesti. Unioni voi sitten osallistua osakepääoman korotukseen ja merkitä osakkeita osuuttaan koskevan oikeusperustan (InvestEU-asetus) voimaantulon jälkeen ja sen mukaisesti, jos lainsäätäjät hyväksyvät asetuksen. EIR:n perussäännön 5 artiklan 3 kohdan mukaisesti kukin jäsen voi merkitä osan korotuksesta samassa suhteessa kuin oli tämän merkitsemä osuus EIR:n kaikista osakkeista ennen osakepääoman korotusta.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Lisäpääoma mahdollistaa sen, että EIR voi toteuttaa valmisteilla olevan InvestEU-ohjelman InvestEU-asetuksessa tarkoitettuna keskeisenä toteutuskumppanina ja myötävaikuttaa siten unionin kilpailukyvyn, sosioekonomisen lähentymisen ja yhteenkuuluvuuden parantamiseen. Samalla se voi edistää toipumista covid-19-pandemian aiheuttamasta talouskriisistä erityisesti innovatiivisia pk-yrityksiä tukemalla. EIR kohdentaa rahoitusta muun muassa innovointiin ja digitalisointiin, resurssien tehokkaaseen käyttöön kiertotalouden tavoitteiden mukaisesti, unionin talouskasvun kestävyyteen ja osallistavuuteen sekä unionin pääomamarkkinoiden palautumis- ja selviytymiskykyyn ja yhdentymiseen, myös sellaisten ratkaisujen avulla, joilla puututaan unionin pääomamarkkinoiden hajanaisuuteen ja monipuolistetaan unionin yritysten rahoituslähteitä. Lisäksi osakepääoman korotus antaa mahdollisuuden kehittää edelleen EIR:n roolia kansallisten ja alueellisten ohjelmien hallinnoinnissa ja edistää näin EU:n politiikkatavoitteita, joita ovat pk-yritysten rahoituksen saannin parantaminen, alueellisen kehityksen edistäminen ja pääomamarkkinaunionin tavoitteiden tukeminen.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Neuvoston päätöksen 94/375/EY 3 artiklassa on osakepääoman korottamista koskeva erityissäännös, jonka mukaan neuvosto päättää yksimielisesti komission ehdotuksesta ja Euroopan parlamenttia kuultuaan unionin kannasta EIR:n pääoman mahdolliseen korottamiseen ja sen osuudesta pääoman korottamisessa. Tätä säännöstä ei kuitenkaan voida pitää oikeusperustana uudelle päätökselle, joka koskee äänestystä EIR:n osakepääoman korottamisesta ja unionin osuutta EIR:n osakepääoman korottamisessa, koska niin kutsuttuja johdettuja oikeusperustoja koskevassa Euroopan unionin tuomioistuimen oikeuskäytännössä on tapahtunut kehitystä
                     1
                  . Sen sijaan olisi ehdotettava primaarilainsäädännön mukaista oikeusperustaa.
               
               
                  Kun otetaan huomioon EIR:n perussäännössä ja sen hallintoelinten perussäännön mukaisesti tekemissä päätöksissä vahvistetut tavoitteet ja toimet sekä osakepääoman korotuksella tavoiteltu ensisijainen tarkoitus, joka on pk-yritysten, innovoinnin ja työpaikkojen tukeminen, samalla kun pyritään vastaamaan muihin kiireellisiin tarpeisiin, kuten ilmastonmuutokseen, covid-19-taudin torjuntaan ja EU:n talouden digitalisointiin, erityisesti panemalla täytäntöön valmisteilla oleva InvestEU-ohjelma ja edistämällä näin unionin teollisuutta tukevia toimia, SEUT-sopimuksen 173 artiklan 3 kohdan katsotaan olevan asianmukainen oikeusperusta ehdotetulle komission valtuuttamiselle äänestämään osakepääoman korottamisen puolesta.
               
               
                  Myös Euroopan unionin osuudesta Euroopan investointirahaston pääoman korottamisessa 15 päivänä toukokuuta 2014 annettu Euroopan parlamentin ja neuvoston päätös N:o 562/2014/EU (EUVL L 156, 24.5.2014, s. 1) perustui SEUT-sopimuksen 173 artiklan 3 kohtaan.
               
            
            
               •Toissijaisuusperiaate (jaetun toimivallan osalta) 
            
            
               
                  Unionilla, jota edustaa komissio, on EIR:n osakkeenomistajana yksinomainen toimivalta äänestää EIR:n osakepääoman korotuksia koskevista päätöksistä.
               
            
            
               •Suhteellisuusperiaate
            
         
         
            
               
                  Lisäosakepääoma, jonka EIR:n osakkaat merkitsevät, antaa EIR:lle pääoman, jota se tarvitsee edistääkseen EU:n tavoitteiden saavuttamista.
               
            
            
               3.TALOUSARVIOVAIKUTUKSET
            
            
               
                  Ehdotuksella ei ole talousarviovaikutuksia, koska äänestys EIR:n osakepääoman korottamisesta yhtiökokouksessa ei velvoita unionia merkitsemään osakkeita. Talousarviovaikutuksia aiheutuu ainoastaan InvestEU-asetuksesta, joka muodostaa oikeusperustan unionin osuudelle osakepääoman korottamisessa. 
               
            
            
               2020/0343 (COD)
            
            
               Ehdotus
            
            
               EUROOPAN PARLAMENTIN JA NEUVOSTON PÄÄTÖS
            
            
               komission valtuuttamisesta äänestämään Euroopan investointirahaston osakepääoman korottamisen puolesta
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 173 artiklan 3 kohdan,
            
            
               ottavat huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  2
               ,
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Euroopan investointirahaston, jäljempänä ’rahasto’, perussäännön 5 artiklan 2 kohdan mukaan yhtiökokous voi päättää rahaston osakepääoman korottamisesta 85 prosentin enemmistöllä annetuista äänistä.
            
            
               (2)Rahasto on laskenut, että kun otetaan huomioon covid-19-kriisin odotetut vaikutukset ja jotta voidaan myötävaikuttaa unionin ja rahaston pyrkimyksiin vastata kriisiin panemalla täytäntöön valmisteilla oleva InvestEU-ohjelma
                  3
                osana vuosien 2021–2027 monivuotista rahoituskehystä ja kehittämällä edelleen EIR:n asemaa kansallisten ja alueellisten ohjelmien hallinnoinnissa, rahaston osakepääomaa on tarpeen korottaa välittömästi 2 870 000 000 eurolla.
            
            
               (3)Rahaston hallitus [on päättänyt] esittää, että yhtiökokous hyväksyisi pyynnön korottaa rahaston osakepääomaa 2 870 000 000 eurolla laskemalla liikkeeseen 2 870 uutta osaketta sekä maksujärjestelyt ja muut tällaista osakepääoman korottamista koskevat yksityiskohtaiset säännöt. Jos osakepääoman korotus hyväksytään, kunkin uuden osakkeen nimellisarvo on 1 000 000 euroa ja kunkin merkityn osakkeen nimellisarvosta maksetaan 20 prosenttia. Yhtiökokous voi vaatia jäljelle jäävän 80 prosentin osuuden maksamista rahaston perussäännön 7 artiklan 3 kohdassa määrätyin edellytyksin. Kaikki olemassa olevat tai äskettäin liikkeeseen lasketut osakkeet ovat samanarvoisia ja tuottavat yhtäläiset oikeudet kaikilta osin.
            
            
               (4)Hallitus on ehdottanut, että vastikään hyväksytyt osakkeet ovat merkittävissä yhden merkintäajan aikana, joka alkaa välittömästi sen jälkeen, kun yhtiökokous on hyväksynyt osakepääoman korotuksen, ja päättyy 30 päivänä syyskuuta 2021. Unioni voi osallistua merkintään yhtiökokouksen päätöksessä vahvistetuin edellytyksin heti, kun oikeusperusta, jolla hyväksytään unionin osuus osakepääoman korottamisessa, on tullut voimaan.
            
            
               (5)Jotta unionin edustaja yhtiökokouksessa voisi äänestää osakepääoman korottamisesta mahdollisimman pian, tämä päätös olisi hyväksyttävä kiireellisesti. Sen vuoksi katsotaan aiheelliseksi säätää poikkeuksista kahdeksan viikon ja kymmenen päivän määräaikoihin, joita tarkoitetaan Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyssä, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa. 
            
            
               (6)Samasta syystä tämän päätöksen olisi myös tultava voimaan sitä päivää seuraavana päivänä, jona se julkaistaan,
            
         
         
            
            
               OVAT HYVÄKSYNEET TÄMÄN PÄÄTÖKSEN: 
            
            
               1 artikla
            
            
               Komissio, joka edustaa unionia, valtuutetaan äänestämään Euroopan investointirahaston yhtiökokouksessa osakepääoman 2 870 000 000 euron ehdotetun korotuksen puolesta. 
            
            
               2 artikla
            
            
               Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. 
            
            
                
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Unionin tuomioistuimen tuomio 6.5.2008 asiassa C-133/06, Euroopan parlamentti v. Euroopan unionin neuvosto, ECLI:EU:C:2008:257.
               
               
                  
                     (2)
                  
                        EUVL C , , s. .
               
               
                  
                     (3)
                  
                        Ehdotus Euroopan parlamentin ja neuvoston asetukseksi InvestEU-ohjelman perustamisesta, 2020/0108 (COD).